b'\n_START_ARTICLE_\nVezir\n_START_PARAGRAPH_\nVezir (perzijsko: \xd9\x88\xd8\xb2\xd9\x8a\xd8\xb1, wazir, v dobesednem prevodu "tisti, ki nosi breme", pomo\xc4\x8dnik) je beseda perzijskega porekla, ki je v razli\xc4\x8dnih islamskih dru\xc5\xbebah in kulturah  pomenila politika na visokem dr\xc5\xbeavnem polo\xc5\xbeaju. Polo\xc5\xbeaj je primerljiv z dana\xc5\xa1njim svetovalcem za dr\xc5\xbeavno varnost, ministrskim predsednikom ali ministrom.  _NEWLINE_Polo\xc5\xbeaj vezirja so uvedli kalifi Abasidi okrog leta 750 po zgledu na perzijske Sasanide. Po padcu Bagdadskega kalifata leta 1258 so polo\xc5\xbeaj prevzeli tudi drugi islamski vladarji. V Osmanskem cesarstvu je polo\xc5\xbeaj vezirja uvedel sultan Orhan I. okrog leta 1350 po zgledu na Seld\xc5\xbeuke in je pomenil  ministra ali sultanovega svetovalca. Skupina vezirjev je sestavljala otomansko vlado, porto, kateri je predsedoval "veliki vezir". Naslov velikega vezirja so ukinili \xc5\xa1ele leta 1922 in ga zamenjali z naslovom predsednika vlade._NEWLINE_V 16. stoletju je imelo Otomansko cesarstvo \xc5\xa1tiri vezirje, ki so bili obenem vrhovni vojskovodje \xe2\x80\x93 seraskerji. Kasneje so polo\xc5\xbeaj vezirja uvedli tudi v vseh pa\xc5\xa1alukih, na primer v Bosni. Arabske dr\xc5\xbeave, ki so se v 19. in 20. stoletju odcepile od Tur\xc4\x8dije, so \xc4\x8dastni naziv vezir dajale svojim ministrom.  _NEWLINE_Najslavnej\xc5\xa1i vezir je bil verjetno Nizam el Mulk (ubit leta 1092), ki je slu\xc5\xbeil dvema seld\xc5\xbeu\xc5\xa1kima sultanoma, Alp Arslanu in Malik \xc5\xa0ahu I., in dvajset let vodil dr\xc5\xbeavo. Zanimivo je, da je bilo v Otomanskem cesarstvu med velikimi vezirji mnogo tujcev,  ki so pri\xc5\xa1li v cesarstvo kot su\xc5\xbenji in so se kasneje iz\xc5\xa1olali v Carigradu v pala\xc4\x8di Topkapi. Med njimi je zelo znani Mehmed Pa\xc5\xa1a Sokolovi\xc4\x87, po poreklu Srb iz Bosne.\n_START_SECTION_\nZanimivosti\n_START_PARAGRAPH_\nEgiptologi za prevajanje egip\xc4\x8danskega naslova "tjati" uporabljajo izraz "vezir". Polo\xc5\xbeaj s tem naslovom je obstojal \xc5\xbee v Starem kraljestvu in je pomenil prvega in najvi\xc5\xa1jega dr\xc5\xbeavnega uslu\xc5\xbebenca, ki je bil po polo\xc5\xbeaju drugi za faraonom.'